Sjóböðin á Húsavík hljóta nýsköpunarverðlaun ferðaþjónustunnar árið 2019 . 12. nóvember 2019 Útsýnið frá Sjóböðunum á Húsavíkurhöfða . Mynd : Sjóböðin Sjóböðin á Húsavík hljóta nýsköpunarverðlaun ferðaþjónustunnar árið 2019 en viðurkenningin er afhent á afmælisdegi Samtaka ferðaþjónustunnar , 11. nóvember ár hvert . Forseti Íslands , Guðni Th. Jóhannesson , afhenti Sjóböðunum á Húsavík verðlaunin við hátíðlega athöfn á Center Hotels við Laugaveg í Reykjavík í gær . Þetta eru önnur verðlaunin sem Sjóböðin hljóta nú í nóvember í því um mánaðamótin var fyrirtækið valið sproti ársins á uppskeruhátíð ferðaþjónustunnar á Norðurlandi . Í tilkynningu frá Samtökum ferðaþjónustunnar , SAF , kemur fram að nýsköpunarverðlaunin séu veitt fyrir athyglisverðar nýjungar og er markmiðið að hvetja fyrirtæki innan samtakanna til nýsköpunar . „ Verðlaununum er ætlað að hvetja frumkvöðla landsins til dáða í ferðaþjónustu . Þetta er í sextánda skipti sem SAF veita nýsköpunarverðlaun ferðaþjónustunnar en þetta árið bárust 32 tilnefningar í samkeppninni um verðlaunin , ” segir jafnframt í tilkynningu . Sjóböðin voru þó ekki eina fyrirtækið sem fékk viðurkenningu frá SAF í gær því dómnefnd nýsköpunarverðlaunanna ákvað að tilnefna þrjú fyrirtæki sem áttu kost á að hljóta verðlaunin . Auk Sjóbaðanna á Húsavík hlutu Hótel Ísafjörður og Icelandic Lava Show nýsköpunarviðurkenningu ferðaþjónustunnar árið 2019 . „ Sem fyrr endurspegla tilnefningarnar til nýsköpunarverðlauna ferðaþjónustunnar mikla grósku og nýsköpun í ferðaþjónustu um allt land . Hugmyndaauðgi , stórhugur og fagmennska einkennir mörg þau fyrirtæki sem tilnefnd voru og var dómnefnd því ákveðinn vandi á höndum . Nefndarmenn voru þó einróma um að handhafi verðlaunanna í ár séu Sjóböðin á Húsavík , ” segir í tilkynningu . Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is